**Upute za pisanje izborne lektire (10.6.)**

Oblik u kojem ćete predati analizu lektire prepuštam vama na odabir. Možete lektiru predati u Word dokumentu, a možete napraviti prezentaciju. Međutim, važno je da sljedeće sastavnice budu ostvarene:

1. Ukratko ispričajte radnju književnog djela kojeg ste pročitali. Radnju ispričajte tako da **ne bude** samo ispričan sadržaj i nabrojeni likovi nego **bilježite svoja zapažanja, misli, stavove, komentare, osjećaje. Bilježite ih za vrijeme čitanja. Možete, tako, bilježiti što vas je nasmijalo, rastužilo, prepalo, iznenadilo, možete komentirati postupke likova, komentirati sam sadržaj, jezik kojim je tekst pisan, neobične rečenice ili riječi.**

**Trebate napisati kratak sadržaj (ne morate ulaziti u detalje sadržaja, dovoljno je okvirno ispričati radnju) te u njega uplesti vlastita zapažanja i stavove.**

2. Učenici koji su izlagali izbornu lektiru u 2. mjesecu trebali su donijeti pet predmeta koje su povezali sa sadržajem lektire. Vi ćete isto **izabrati pet predmeta** te ćete **fotografirati** tih pet stvari te napisati objašnjenje kako je svaka od tih stvari povezana s lektirom. Objašnjenja trebaju biti jasna i detaljna, a fotografiju trebate ubaciti u Word dokument ili prezentaciju koju ćete predati.

Objašnjenja možete ubaciti u prepričavanje radnje koje sam objasnila u prvom zadatku ili možete posebno objasniti povezanost predmeta s književnim djelom koje ste čitali.

2**. Izdvojite jednu ili više rečenica** koje su vas posebno dojmile te objasnite što vam se posebno sviđalo kod te rečenice. Zašto ste izabrali baš tu rečenicu? Je li vas ta rečenica nečemu naučila?

3. a) Objasnite kako ste došli do knjige (Je li vam je netko preporučio? Tko?).

b) Biste li **preporučili** djelo? Zašto?

c) **Što vi mislite od djelu?**

Potrebno je napisati svoje mišljenje o djelu nakon što ga i pročitate. Uvijek je potrebno obrazložiti svoj stav, mišljenje. Ako vam se djelo svidjelo, tada napišite zašto**.** Ako vam se djelo nije svidjelo, opet napišite zašto**.**

**KRATAK SADRŽAJ KOJI SARŽI VLASTITA ZAPAŽANJA, OBJAŠNJENJA ZA PET IZABRANIH PREDMETA TE VLASTITO MIŠLJENJE NAJVAŽNIJI SU DIJELOVI ANALIZE IZBORNE LEKTIRE. ZATO VAS MOLIM DA SE POTRUDITE.**

4. U ovom zadatku trebate pokazati svoje znanje književnih pojmova. Potrebno je napisati:

**Fabula ili fabularni tijek** jest tijek zbivanja. U nekoliko rečenica potrebno je navesti, imenovati bitne dijelove teksta koji čine određenu cjelinu unutar djela.

Najčešće su ti dijelovi poredani ovako: **uvod, zaplet, vrhunac, rasplet i završetak.**

Dovoljno je svakom tom dijelu dati naslov koji će ga što potpunije obuhvatiti. To može biti jedna rečenica ili više njih.

**Vrijeme i mjesto radnje**

Vrijeme radnje treba odrediti točno ili približno točno. U nekim djelima ono će biti jasno navedeno - točan dan, godina, stoljeće ili točno razdoblje. U nekim djelima moramo ga, ako nije točno navedeno, sami iščitati, tj. sami možemo zaključiti o kojem je vremenu riječ.

Mjesto radnje lakše je odrediti. Važno je znati da ne trebamo navoditi sva mjesta na kojima se radnja odvija, nego samo ono mjesto ili mjesta na kojima se odvija većina radnje.

**Možete i ne morate:**

Imate potpunu slobodu što se tiče uređivanja teksta, možete dokumente ukrasiti svojim ilustracijama, crtežima, možete nacrtati mali strip i tako prikazati neku, vama najzanimljiviju situaciju iz djela, možete snimiti video, ubaciti što vas je volja.